|  |  |
| --- | --- |
|  |  |
| Kravspecifikation - Kontraktbilag 1 |  |

# Opgavebeskrivelse

## Kontraktens formål

Havkonventionen HELCOM vedtog i 2007 en handlingsplan for Østersøen – Baltic Sea Action Plan (BSAP). Handlingsplanen har som mål at skabe god økologisk status i Østersøen i 2021. Den indeholder en lang række indsatser til håndtering af f.eks. miljøfarlige stoffer og eutrofiering. Ud fra en erkendelse af, at målet ikke kan nås i 2021, står handlingsplanen nu overfor at skulle opdateres med nye mål og indsatser. Den opdaterede version skal vedtages på HELCOMs ministermøde i efteråret 2021.

For at kunne identificere behovet for nye eller ændrede indsatser, er det besluttet at gennemføre en analyse af tilstrækkeligheden af eksisterende nationale og internationale indsatser. HELCOM har fået bevilliget midler gennem EU til at gennemføre denne analyse for fagområderne eutrofiering, bifangst af havpattedyr og fugle, påvirkning af havbunden og marine beskyttede områder (HELCOM ACTION project). For de øvrige fagområder (miljøfarlige stoffer, ikke-hjemmehørende arter, marint affald, undervandsstøj og øvrige biodiversitetsemner) skal opgaven løftes i fællesskab blandt de kontraherende parter, hvor hvert land er lead på et eller flere fagområder. Arbejdet finder sted via en fælles platform for analyse af tilstrækkeligheden af indsatser (sufficienty of measures), i HELCOM-regi kaldet SOM Platform.

Danmark har meddelt HELCOM, at Danmark ønsker at være lead på undervandsstøj og co-lead på miljøfarlige stoffer. Formålet med denne kontrakt er således at finde en samarbejdspartner, som har den fornødne faglige ekspertise og erfaring til at løfte denne opgave (jf. beskrivelsen nedenfor).

## Beskrivelse af leverancen

Det overordnede mål med arbejdet er at understøtte opdateringen af Baltic Sea Action Plan ved at analysere tilstrækkeligheden af eksisterende indsatser for at nå HELCOMs mål og på baggrund af dette identificere behovet for nye indsatser. I det vedtagne arbejdsprogram (terms of reference) for SOM Platform, skal medlemmerne af platformen:

* Indsamle eksisterende viden om nationale og internationale indsatser og deres effektivitet.
* Udvikle metoder til fastsættelse af ’business as usual’ (BAU) og til analyse af ’tilstrækkeligheden af indsatser’ (SOM). Dette sker delvist i samspil med HELCOM ACTION project.
* Fastsætte BAU og gennemføre en analyse af SOM på basis af de ovenfornævnte metoder.
* Foreslå nye indsatser på baggrund af resultaterne af ovenstående analyse samt den indsamlede viden om effektiviteten af nye indsatser.
* Option: Potentielt gennemføre omkostningseffektivitetsanalyser af de foreslåede nye indsatser.

Som lead for undervandsstøj forventes det, at leverandøren gennemfører ovenstående analyser. Det skal ske i samarbejde med HELCOM ACTION project og de øvrige kontraherende parter, som dog forventes at bidrage i væsentlig mindre grad. De øvrige kontraherende parter kan forventes at kommentere analyserne og deres resultater samt bidrage med nødvendig national viden til brug for BAU og SOM. Der forventes ikke at være nogen co-lead for undervandsstøj.

Som co-lead for miljøfarlige stoffer forventes det, at leverandøren støtter lead i gennemførelsen af ovenstående analyser (som beskrevet for undervandsstøj). Det er endnu ikke besluttet, hvordan et stort emne som miljøfarlige stoffer skal håndteres. Det er muligt, at lead gennemfører analyserne for et vist antal stoffer, og at co-lead gennemfører de tilsvarende analyser for et mindre antal stoffer. Dette skal besluttes i samarbejde med Miljø- og Fødevareministeriet og HELCOM.

Leverandøren må forvente at deltage i cirka tre fysiske møder og nogle tematiske workshops i 2019-2020.

## Krav til leverandøren

Leverandøren skal have et godt kendskab til HELCOMs arbejde generelt, og det er et krav at leverandøren allerede deltager aktivt i HELCOMs ekspertgrupper om undervandsstøj (EN Noise), miljøfarlige stoffer (EN Hazardous Substances) og økonomiske og sociale analyser (EN ESA).

Leverandørens skal indarbejde følgende i bilag 3 (Leverandørens løsningsbeskrivelse):

* En kort beskrivelse af fremgangsmåde for gennemførelsen af det konkrete projekt (maks. 2 sider), som angivet ovenfor i kravspecifikationen.
* Leverandøren skal desuden vedhæfte CV’er på 3-6 nøglepersoner som dokumentation.

De tilbudte nøglepersoner forventes at have indgående kendskab til den nyeste viden om undervandsstøj, miljøfarlige stoffer og socioøkonomi. Derudover forventes nøglepersonerne at have erfaring med analyser af effektiviteten af indsatser samt udvikling af nye indsatser.

Nøglepersonerne skal desuden have indgående kendskab til de nyeste forskningsresultater inden for undervandsstøj og miljøfarlige stoffer. Herunder viden om indsatser og deres effektivitet. Leverandøren skal endvidere have indgående kendskab til analyser af omkostningseffektivitet af indsatser.

Leverandøren skal indarbejde timepriser for de tilbudte nøglepersoner i henhold til konsulentkategorierne angivet i bilag 3.

# Tidsplan

Arbejdet finder sted i perioden februar 2019 til midt 2020, men kan dog forlænges til udgangen af 2020, hvis det vurderes nødvendigt. Hovedvægten af arbejdet forventes at ligge fra midt 2019 til midt 2020. Den foreløbige tidsplan for SOM Platform (som vedtaget på HELCOM HOD 55-2018) ser således ud:

|  |  |  |  |  |  |  |  |  |
| --- | --- | --- | --- | --- | --- | --- | --- | --- |
|  | 2019 |  |  |  | 2020 |  |  |  |
| Q1 | Q2 | Q3 | Q4 | Q1 | Q2 | Q3 | Q4 |
| Indsamling af viden |  |  |  |  |  |  |  |  |
| Planlægning af BAU og SOM |  |  |  |  |  |  |  |  |
| Fastsætte BAU |  |  |  |  |  |  |  |  |
| Gennemføre SOM |  |  |  |  |  |  |  |  |
| Foreslå nye indsatser |  |  |  |  |  |  |  |  |
| Option: Analyse af omkostnings-effektivitet af nye indsatser |  |  |  |  |  |  |  |  |

Tidsplanen kan dog ændres undervejs i processen i takt med at metoder udvikles og analyser gennemføres.

Leverandøren forventes at kunne deltage i første møde i SOM Platform, som finder sted i Helsinki den 28. februar til 1. marts 2019. Miljø- og Fødevareministeriet deltager ligeledes i mødet.

# Vederlagsstruktur og økonomiske ramme

Arbejdet afregnes efter medgået tid med en maksimal ramme på 500.000 DKK i 2019 og 400.000 DKK i 2020. Der afregnes hvert kvartal i hele kontraktens løbetid.

Den vedlagte tilbudsliste bedes udfyldt med enhedspriser. Kun felterne med enhedspriser må redigeres i tilbudslisten. Alle enhedspriser skal prisfastsættes, og der må ikke tilføjes ekstra poster i tilbudslisten. Alle udlæg (f.eks. print, kopi, kørsel) skal være indeholdt i enhedspriserne. Alle priser opgives excl. moms i danske kroner.

# Rapportering og organisering

## Projektets fremdrift

Leverandøren skal have løbende mundtlig og skriftlig kontakt med Miljø- og Fødevareministeriet angående arbejdets fremdrift. Derudover skal leverandøren give en kort skriftlig afrapportering af arbejdets fremdrift i forbindelse med den kvartalsvise afregning.

## Organisering

Leverandøren skal stille eksperterne fra EN Noise, EN Hazardous Substances og EN ESA til rådighed for dette arbejde – her kaldet de fagansvarlige. Det vil være disse fagansvarlige, der skal deltage aktivt i SOM Platform, og som har det overordnede ansvar for at de nødvendige analyser gennemføres i henhold til de metoder som udvikles i samarbejde med HELCOM ACTION project.

Ved gennemførelse af de egentlige analyser, kan andre eksperter inden for undervandsstøj, miljøfarlige stoffer og omkostningseffektivitet bidrage, såfremt de fagansvarlige fører tilsyn med og kvalitetssikrer arbejdet.

Leverandøren skal stille en projektleder til rådighed i hele kontraktens løbetid. Projektlederen har ansvar for arbejdets samlede fremdrift og indgår i tæt dialog med Miljø- og Fødevareministeriet. Projektlederen kan med fordel være en af de fagansvarlige.

Miljø- og Fødevareministeriet deltager som observatør i SOM Platform, og bidrager ikke til gennemførelsen af analyser.

Der nedsættes ikke en styregruppe.